Worcester F 80 Distinctiones

133 Mater debitum parentis

Mater.[[1]](#footnote-1) Debitum parentis ad prolem est producere, plenius instruere, carius diligere. Vnde et Maria tamquam mater et parens totalis debitum soluit ut productrix in vita naturali, ut doctrix in scola morali, ut dilectrix in affectu naturali. Dicatur ergo [Luc. 2:19]: Mater eius *conseruabat omnia verba*. Mater que amplius tribuit in concepcione, doctius se detinuit in educacione, immensius valuit in petitione, intencius enim doluit in passione quod patet quia a paruulo non diuisa, Matt. 2[:11]: *Invenerunt puerum cum Maria matre ejus*. Quia de pietate, Joan. 2[:5]: *Dixit mater ministris: Quodcumque dixerit vobis, facite*.

¶ Quid credulitate non decisa, Luc. 2[:34-35]: *Dixit Simeon ad matrem ejus, tuam ipsius animam pertransibit gladius*. Hic nempe filius, scilicet, matrem honorauit in natiuitate quia eam virginem seruauit, in conuersacione quia obediens ei fuit, Luc. 2[:51]: *Et erat subditus illis*. In morte quia eam Johanni commendauit, Joan. 19[:26-27]. Post mortem quia primo apparuit, secundum versus Sedulii. Et post ascensionem ad gloriam eam abduxit, Psal. [72:24]: *In voluntate tua abdux-*

/fol. 260rb/

*isti me.*

¶ Item potest notari hic affectus amoris. Nam cum in Christo sint tria: caro, anima, deitas. Erat inter ipsum et matrem suam coniunctio carnis ad carnem secundum naturam, anime ad animam secundum amiciciam, spiritus ad deitatem secundum gratiam. Et nota quod mater Domini potest dici quadripliciter. Vno modo sicut beata Maria que eum concepit et peperit. Sed in hoc laudabilior fuit eius mater spiritu quam carne. Item, tota ecclesia dicitur[[2]](#footnote-2) mater Christi cuius vbera sunt secundo testamenta. Vnde lac sacramentorum suggitur secundum Augustinum, *Super[[3]](#footnote-3) Joannem,* homilia 3. Et sicut mater carnalis puerum portat et parit. Secundo balneat et lauat. Tercio docet, fouet, et pascit tandem in lecto secum quiescere facit.

¶ Sic spiritualiter ad ostium ecclesie portamur, in baptismate mundamur, scilicet, Christi carismate pascimur et potamur. Tandem cum eam quiescimus. Ideo debemus ei obtemparare et que ei debita sunt reddere, utpote decimas et oblaciones, etc. Item, predicator uel praelatus dicitur mater Christi cum hiis quos Christo parturit, Gal. 4[:19]: *Filioli mei, quos iterum parturio, donec formetur in vobis*. Et Gregorius, *Super Euangelio* libro primo, homilia 8, mater Dei quis efficitur predicando, si per eius vocem amor Christi et proximi corde generatur.

¶ Item, mater Dei dicitur anima fidelis faciens Dei voluntatem, quasi Christum in seipsa pariens, Matt. 12[:50]: Qui *fecerit voluntatem Patris mei*, hic *meus frater et soror et mater,* etc..

1. Mater ] Lambeth begins: Debitum parentis ad…. with the “D” capitalized. [↑](#footnote-ref-1)
2. dicitur ] *add.* dicitur F 80. [↑](#footnote-ref-2)
3. secundum Augustinum, *Super* ] F 128 *om.* F 80, Lambeth. [↑](#footnote-ref-3)